Mitropolitul Teofan al Moldovei: Cum o persoană poate merge la lucru, la piaţă sau la farmacie de mai multe ori pe săptămână, aceeaşi persoană ar putea veni de Paşti, pentru un minut, în faţa Bisericii sale sau la cimitir, pentru a aprinde o lumânare

În contextul divergențelor apărute, miercuri, pe tema acordului semnat de MAI și Biserica Ortodoxă Română, care prevede o relaxare a condițiilor de deplasare pentru credincioșii care țin să ajungă la Biserică, de Paște, Mitropolitul Teofan al Moldovei și Bucovinei a ținut să transmită un mesaj.

În opinia Înaltpreasfințitului, autoritățile trebuie să le permită credincioșilor să meargă de Paşti până în faţa bisericii, pentru a luna pâine sfinţită sau până la cimitir, pentru a aprinde o lumânare. „Așa cum o persoană poate merge la lucru, la piaţă sau la farmacie de mai multe ori pe săptămână, aceeaşi persoană ar putea veni de Paşti, pentru un minut, în faţa Bisericii sale sau la cimitir, pentru a aprinde o lumânare”, a subliniat Mitropolitul Teofan, într-un comunicat de presă.

„Înţelegem şi faptul că nu pentru toţi nevoile sufleteşti sunt la fel de mari ca nevoile trupeşti. Acum, când se apropie Sfintele Paşti, cea mai importantă sărbătoare a creştinătăţii, cerem să se permită a oferi creştinilor măcar o mică mângâiere: o pâine sfinţită şi o lumânare aprinsă, în condiţii de respectare cu stricteţe a măsurilor luate în aceste vremuri de epidemie. Este bine că autorităţile au încredere în administratorii pieţelor şi în patronii de magazine alimentare sau de farmacii, dar credem că şi Biserica se poate organiza eficient, cu simţ de răspundere. A dovedit-o chiar în aceasta perioadă, asigurând prin voluntari distribuirea de pachete şi ajutoare celor aflaţi în nevoie. Cum un curier poate livra cele necesare unei familii, obiecte sau alimente, la fel credem ca şi un preot sau un voluntar, respectând regulile de distanţare, pot oferi o pâine sfinţită ambalată şi pot aprinde lumânarea celui din faţa lor. Cum o persoana poate merge la lucru, la piaţă sau la farmacie de mai multe ori pe săptămână, aceeaşi persoană ar putea veni de Paşti, pentru un minut, în faţa Bisericii sale sau la cimitir, pentru a aprinde o lumânare. E greu de înţeles de ce acest lucru n-ar fi posibil”, a afirmat mitropolitul Moldovei, citat de Agerpres.

El a mai precizat că „este o situaţie grea pentru ţară şi pentru Biserică” şi că reprezentanţii Bisericii au înţeles, încă de la început, să sprijine eforturile care se fac în lupta cu epidemia de coronavirus.

„Ne-am implicat cu resurse umane, materiale, cu mesaje de încurajare şi, aşa cum se cuvine, cu rugăciune, post şi pocăinţa. Ne-am alăturat apelurilor autorităţilor şi am îndemnat credincioşii să respecte cu maximă stricteţe regulile stabilite pentru combaterea răspândirii noului coronavirus. Ne-a durut atunci când credincioşii nu au avut posibilitatea să participe la slujbe măcar într-un număr limitat, în aer liber, respectând distanţarea socială. E greu, foarte greu, de asemenea, de purtat pentru arhierei şi preoţi faptul că mulţi credincioşi nu au mai putut să se spovedească sau să se împărtăşească în acest post”, a mai adăugat ierarhul.

Sursa Foto: basilica.ro